गुरु गोविंद सिंह के साहिबजादों की याद में कई कार्यक्रम
फिल्म ‘नानक नाम जहाज है’ का विशेष शो 26 से 28 तक
दशमेशपिता गुरु गोविंद सिंह के चार साहिबजादों की शहीदी को नमन करते हुए शहर में विभिन्न सिख संस्थाओं की ओर से कई कार्यक्रम आयोजित किए जा रहे हैं। इसी क्रम में नौजवान सिख सेवा दल गर्म कपड़े कंबल बांटने का अभियान चलाया जा रहा है। दल के सरदार चरनजीत सिंह ने बताया कि इस अभियान के तहत रात में फुटपाथ, अस्पताल और मंदिर के बाहर सो रहे गरीबों को कंबल और गर्म कपड़े वितरित किए जा रहे हैं। प्रतिदिन लगभग 500 कंबल वितरित करने का लक्ष्य रखा गया है। 21 दिसंबर से शुरू हुआ यह अभियान 28 दिसंबर तक चलेगा।
गुरुद्वारा साहिब वैशाली नगर की ओर से भी गर्म वस्त्र सेवा अभियान चलाया हुआ है। 27 दिसंबर तक कोई भी दान करने के लिए गुरुद्वार में लगी स्टॉल पर कपड़े जाम करा सकते हैं।
गुरुद्वारों में होंगे गुरमत समागम
गुरुसिक्खी ट्रस्ट की ओर से गुरमत समागम का आयोजन दिया जा रहा है। इसके तहत शुक्रवार को सुबह 7 से 9 बजे तक जवाहर नगर स्थित गुरुद्वारे में, शाम 6:30 से 9:30 बजे तक चांदी की टकसाल गुरुद्वारे में, शनिवार को सुबह 7 से 9:30 बजे तक मानसरोवर स्थित गुरुद्वारे में, शाम 6:30 से 10 बजे तक मालवीय नगर के गुरुद्वारे में और 27 दिसंबर रविवार को सुबह 5 से शाम 5 बजे तक वैशाली नगर स्थित गुरुद्वारे में शब्द कीर्तन एवं कथा का कार्यक्रम होगा।
राजस्थान सिख बोर्ड द्वारा प्रायोजित फिल्म ‘नानक नाम जहाज है’ के विशेष शो 26, 27 एवं 28 दिसंबर को प्रात: 9:45 पर एंटरटेन्मेंट पैरेडाइज (ईपी) जवाहर सर्किल पर आयोजित किए जाएंगे। इसकी सहयोग राशि 30 रुपए प्रति व्यक्ति रखी गई है। यह फिल्म सिख धर्म के संस्थापक प्रथम गुरु श्री गुरु नानक देव के मूल सिद्धांतों पर आधारित है। फिल्म को भारत सरकार द्वारा राष्ट्रीय पुरस्कार से भी नवाजा गया है। मानवीय सिद्धांतों पर आधारित फिल्म सिख समाज की श्रद्धा, आस्था एवं विश्वास की प्रतीक बन गई है। सामाजिक संस्था, राजस्थान सिख बोर्ड द्वारा इसके विशेष शो जयपुर वासियों के लिए आयोजित किए जा रहे हैं।
bho_Deva hin_Deva hin_Deva hin_Deva hin_Deva hin_Deva hin_Deva